钦定古今图书集成/明伦汇编/官常典/第692卷 > 尹昌隆
## 钦定古今图书集成/明伦汇编/官常典/第692卷 > 尹昌隆

按《明外史》本传：“昌隆，字彦谦，泰和人。洪武中进士及
第，授修撰，改监察御史。建文初即位，视朝颇晏，昌隆
谏曰：‘太祖高皇帝鸡鸣而起，昧爽而朝，未日出而临
百官，百官戒惧，故能庶绩咸熙，天下乂安。陛下嗣守
大业，宜追绳祖武，兢兢业业，忧勤万几。今乃即于晏
安，日上数刻，犹未临朝，群臣宿卫，疲于候伺，旷职废
业，上下懈弛。播之天下，传之四裔，非社稷福也’。”制曰：
“昌隆所言，切中朕过。礼部可遍行天下，使朕有过，人
得而知之。”元年，京师地震。昌隆疏言：“奸人专政，阴盛
阳微，谪见于天。”执政大怒，斥为福宁知县。未几，中使
诬昌隆诅咒下狱，事白，得释。燕兵南下，昌隆上书言：
“今事势日去，然北来奏章，动引周公辅成王，不若罢
兵息战，许其入朝。彼既欲伸大义于天下，不应便相
违戾，设有蹉跌，便须举位让之，犹不失作藩王。若沈
吟不断，祸至无日，进退失据，虽欲求为丹徒布衣，不
可得矣。”不报。燕王入京师，命捕齐、黄党，并及昌隆，驱
出就戮。昌隆当陛大呼曰：“臣曾上章，劝以位让，陛下
奏牍可覆按也。”帝乃命缓昌隆刑，阅其奏，流涕曰：“火
烧头。若早从此言，则南北生灵受祸。不若是酷，朕亦
无此劳苦也。”诏特贷昌隆死，且谕之曰：“朕长子在北
京，尔往事之，尽诚辅导，朕不忘尔。”昌隆顿首谢，乃授
北平按察司知事。永乐二年册立皇太子，授左春坊
中允，随事匡谏，太子甚重之。后改礼部主事。尚书吕
震用“事，群臣无比。当其独处精思，以手指刮眉尾，则
必有密谋深计。官属相戒，无敢白事者。”昌隆以事白，
震怒不应。移时又白之，震愈怒，拂衣起。昌隆退白东
宫，取令旨行之。震大怒，奏“昌隆假托宫僚，阴欲树结，
潜蓄无君心。”初，帝欲立高煦为太子，金忠力争。帝以
问昌隆，昌隆以忠言为是。帝不能夺而心衔之，乃逮
昌隆下狱。寻遇赦，复官。父忧，起复谒震，震温言接之，
入理前奏，系昌隆锦衣卫狱，且籍其家。帝方巡幸，凡
下诏狱者，率舆以从，谓之“随驾重囚”，昌隆与焉。后数
年，谷王谋反，事发，辞连昌隆。以王曾奏昌隆为长史，
坐以共谋。诏公卿杂问，昌隆辩不已，震折之。昌隆知
不免，乃无言。狱具，置极刑死，夷其族。后震病且死，号
呼尹相，尹相言“见昌隆守，欲杀之云。